༣༽བོད་ཀྱི་སྐད་ཡིག་ཐོག་ནས་རྩིས་དངོས་རྫས་གསུམ་སློབ་ཁྲིད་གནང་མཁན་དགེ་རྒན་རྣམས་བོད་ཡིག་དང་རྒྱ་ཡིག་གཉིས་ཀའི་ཆུ་ཚད་མཐོན་པོ་ཡོད་ན་སློབ་ཁྲིད་ཀྱི་གྲུབ་འབྲས་བཟང་པོ་ཐོབ་ཐུབ་པ་ར་འཕྲོད་གསལ་པོ་བྱུང་ཡོད།གོང་དུ་ཞུས་པ་ལྟར་ལོ་གཉིས་ལས་མ་སོང་བའི་དུས་ཚོད་ཐུང་ཐུང་དེའི་ནང་གྲུབ་འབྲས་དང་ཉམས་མྱོང་བཟང་པོ་ཐོབ་པ་རྣམས་དགེ་རྒན་རྣམ་པ་དང༌།སློབ་མ་བཅས་ཚང་མས་སེམས་ཤུགས་གཅིག་སྒྲིལ་ཐོག་ནས་དཀའ་ངལ་ལ་མ་འཛེམས་པར་འབད་བརྩོན་ཧུར་ཐག་གནང་བའི་བྱས་རྗེས་ཡིན་པ་མ་ཟད།ཀུན་གཟིགས་པཎ་ཆེན་རིན་པོ་ཆེ་དང༌།ང་ཕོད་ཨུ་ཡོན་ཀྲང་རྣམ་གཉིས་ཀྱིས་ལས་དོན་དེ་ཡི་ཐད་ཐོག་མའི་མཛུབ་སྟོན་བཀའ་སློབ་ཡང་ཡང་གནང་དོན་ལྟར་བོད་རང་སྐྱོང་ལྗོངས་ཏང་ཨུད་དང༌།མི་དམངས་སྲིད་གཞུང་སློབ་གསོ་ཚན་རྩལ་ཨུ་ཡོན་ལྷན་ཁང་བཅས་ནས་ཐད་ཀའི་དབུ་ཁྲིད་ཡང་དག་གནང་བའི་མཛད་རྗེས་བཟང་པོ་ཞིག་རེད།གོང་གསལ་གྱི་གྲུབ་འབྲས་ཐོག་ནས་ང་ཚོས་མཐོང་ཐུབ་པ་ནི་བོད་མི་རིགས་རང་ཉིད་ཀྱི་སློབ་གསོ་གོང་འཕེལ་གཏོང་རྒྱུར་བོད་ཀྱི་སྐད་ཡིག་ལ་བརྟེན་ནས་གྲུབ་འབྲས་ཐོན་པར་མགྱོགས་པ་གསལ་བཤད་བྱུང་ཡོད་པ་དེ་ཡིན།གལ་ཏེ་རྒྱ་ཡི་སྐད་ཡིག་ལ་བརྟེན་ནས་དེང་རབས་ཀྱི་རིག་གནས་གསར་པ་བསླབས་ན་བོད་རིགས་སློབ་མ་བརྒྱ་ཆ་སུམ་བཅུ་ཡས་མས་ཙམ་མ་གཏོགས།དེ་བྱིངས་སློབ་མ་མང་ཆེ་བ་ཐོག་མར་སྐད་ཡིག་གི་འགག་སྒོ་ནས་གྲོལ་རྒྱུ་དཀའ་ངལ་ཧ་ཅང་ཆེ་བར་བརྟེན།སློབ་འབྲིང་ཐོན་དུས་དམའ་རིམ་སློབ་འབྲིང་གི་ཆུ་ཚད་མ་གཏོགས་ལོན་མི་ཐུབ་ན་སློབ་གྲྭ་ཆེན་མོར་ག་ལ་འགྲོ་ཐུབ།བོད་ལྗོང་ས་ཁུལ་མང་ཆེ་བས་དཔལ་འབྱོར་དང་རིག་གནས།འཕྲོད་བསྟེན་གང་ཅིའི་ཐད་ནས་རྒྱ་མི་རིགས་ཀྱི་རྗེས་ཟིན་རྒྱུ་ཕར་ཞོགཁྱིམ་མཚེས་ཡིན་པའི་ནང་སོག་དང་ཤིན་ཅང་རང་སྐྱོང་ལྗོངས་ཀྱི་རྗེས་ཟིན་མི་ཐུབ་པ་དེ་ཡི་གནད་དོན་གང་ལ་ཐུག་པ་རེད་ཟེར་ན།རང་གི་མི་རིགས་ཀྱི་སྐད་ཡིག་ཐོག་ནས་སློབ་གསོའི་མ་ལག་ཆ་ཚང་བ་འཛུགས་མ་ཐུབ་པ་དེར་ཐུག་ཡོད།འཛམ་གླིང་ཐོག་གི་སྟོབས་ཆེན་རྒྱལ་ཁབ་རི་པིན་དང༌།ཧཕ་རན་སི།དབྱིན་ཇི།སུའུ་ལེན་བཅས་ཚང་མས་རང་གི་མི་རིགས་ཀྱི་སྐད་ཡིག་ཐོག་ནས་སློབ་གསོའི་མ་ལག་ཆ་ཚང་བཙུགས་པ་ལ་བརྟེན་ནས་དཔལ་འབྱོར་ཡར་རྒྱས་ཕྱིན་པ་ཤ་སྟག་རེད།